作者：李弥逊
词牌/韵律：十样花

paragraphs: 陌上风光浓处。
第一寒梅先吐。
待得春来也，香销减，态凝伫。
百花休谩妒。
陌上风光浓处。
繁杏枝头春聚。
艳态最娇娆，堪比并，东邻女。
红梅何足数。
陌上风光浓处。
日暖山樱红露。
结子点朱唇，花谢后，君看取。
流莺偏嘱付。
陌上风光浓处。
忘却桃园归路。
洞口水流迟，香风动，红无数。
吹愁何处去。
陌上风光浓处。
最是海棠风措。
翠袖衬轻红，盈盈泪，怨春去。
黄昏微带雨。
陌上风光浓处。
自有花王为主。
富艳压群芳，蜂蝶戏，燕莺语。
东君都付与。
陌上风光浓处。
红药一番经雨。
把酒绕芳丛，花解语。
劝春住。
莫教容易去。